詶梁二十宋中所贈兼留別梁少府
作者：獨孤及
朝代：唐

paragraphs: 少讀黃帝書，肯不笑機事。
意猶負深衷，未免名跡累。
厭貧學干祿，欲徇賓王利。
甘爲風波人，豈復江海意。
擔簦平臺下，是日飲羇思。
逢君道寸心，暫喜一交臂。
緒言未及竟，離念已復至。
甯[陵]望南丘，雲雨成兩地。
途殊跡方間，河廣流且駛。
暮帆望不及，覽贈心欲醉。
愛君如金錫，昆弟皆茂異。
奕赫連絲衣，榮養能錫類。
君子道未長，深藏青雲器。
巨鱗有縱時，今日不足議。
唯當加餐飯，好我袖中字。
別離動經年，莫道分首易。